’n Boodskap van hoop in ’n tyd van eensaamheid(Foto: verskaf) ŉ Boodskap van bemoediging vir ŉ hartsvriend wat deur ŉ moeilike tyd dié Kersseisoen gaan. ŉ Warm drukkie vir elkeen wat opsien na Kersfees en die donker herinneringe wat vir hulle daarmee saamgaan. Dít is wat Tygerberg 104FM se nuwe liedjie, “God of never alone”, en sy bypassende musiekvideo vir mense beteken. “Jy is nooit werklik alleen nie, God is altyd met jou,” het Benescke Janse van Rensburg, die kreatiewe bestuurder by Tygerberg 104FM, aan Maroela Media vertel. Vir talle mense is die Kersseisoen dikwels nie jolig nie; inteendeel, dit skyn opnuut lig op die donker oomblikke wat liefs eerder vergete moes bly. “God of never alone” is deur Lorrein Katzke, een van Tygerberg 104FM se omroepers geskryf, en deur ŉ musiekvervaardiger en sanger getoonset en gesing. “Van die begin van die jaar af het ons met elke omroepersvergadering hierdie spesifieke gebed gebid,” vertel Benescke. “Ons het elke keer gevra: ‘Vader, wat is dit wat ons nou moet doen? Wat het mense nou nodig? Help ons asseblief om daar uit te kom.’” Die personeelkorps van Tygerberg 104FM is immers daarop uit om mense se lewens aan te raak en verandering mee te bring. Toe die tyd aangebreek het om te besluit watter Kersfeesboodskap dié radiostasie vanjaar gaan uitreik, het iemand byna onmiddellik die voorstel gemaak om ŉ musiekvideo te vervaardig en uit te reik. “Ons het nog nie eens ŉ liedjie gehad nie,” sê Benescke met ŉ lag. Kort ná die vergadering het Lorrein na Benescke toe gegaan met ŉ moontlike liedjie én ŉ konsep vir ŉ musiekvideo. Stukkie vir stukkie het elke ding in plek geval om die droom van ŉ musiekvideo te bewaarheid. Daar is besluit om luisteraars in plaas van akteurs en bekendes te betrek by die skiet van die musiekvideo. “En wat nóg meer besonders is, is dat die luisteraars wat die onderskeie rolle vertolk het, hulle met die storielyne kon vereenselwig.” Kyk na die musiekvideo van “God of never alone” saam met Jattie de Beer hier: